Efter et døgn som det mest udskældte legeland i Danmark er legelandet i Brabrand igen åbent for somaliere.

Medejer Thomas Vestergaard har taget et skilt ned, der forbød alle somaliere adgang til legelandet i et halvt år.

Årsagen til skiltet var, at 900 somaliere havde fejret ramadanens afslutning i legelandet sidste søndag, og det udartede så meget, at andre gæster forsvandt, og politiet måtte tilkaldes til et slagsmål.

Ulovligt forbud

Men adgangsforbuddet er ulovligt.

Det har Institut for Menneskerettigheder fastslået, og det samme har flere folketingspolitikere sagt.

SF i Aarhus har opfordret til boykot mod legelandet, men det bliver ikke nødvendigt, for nu har Thomas Vestergaard tage skiltet ned.

Mødtes med somaliere

I går var han til møde med en somalisk forening.

- Vi har aftalt, at vi piller sedlerne ned med karantænen for somalierne, så de er velkomne igen. De ved også godt, at de skal behandle vores ting pænt, og så har vi en dialog om, at når de har sådan en fest igen, så lejer de det selv om aftenen, siger han.

På den måde kan somalierne have legelandet for sig selv, næste gang de fejrer ramadanens afslutning.

En tanketorsk

Thomas Vestergaard kalder det en tanketorsk, at han brød loven ved at udelukke alle somalierne.